
ar VAS “Latvijas dzelzceļš” iepirkuma komisijas
2025.gada 19.marta 6.sēdes protokolu

Valsts akciju sabiedrības “Latvijas dzelzceļš”
[bookmark: _Hlk192605298]atklātā konkursā “Dzelzceļa pasažieru infrastruktūras modernizācija līnijā Rīga-Liepāja: būvniecība (projektēšana un būvdarbi)” (iepirkuma identifikācijas Nr. LDZ 2024/152-AK)
(turpmāk – “iepirkums” vai “konkurss”)

SKAIDROJUMS NR.2

	Jautājums

	VAS “Latvijas dzelzceļš”, turpmāk tekstā – Pasūtītājs, izsludinātā atklātā konursa Dzelzceļa pasažieru infrastruktūras modernizācija līnijā Rīga-Liepāja: būvniecība (projektēšana un būvdarbi)”, iepirkuma identifikācijas Nr. LDZ 2024/152-AK, turpmāk tekstā – Konkurss, nolikuma, turpmāk tekstā – Nolikums, 3.3. punkta apakšpunktos Pasūtītājs ir noteicis, ka pretendents ir tiesīgs iesniegt piedāvājuma variantus. Piedāvājuma variantiem ir iespējams iesniegt dažādas cenas un tiem ir atšķirīgs izpildāmo darbu apjoms, proti, – 1. variantā piedāvājumā iekļaujami visi Pasūtītāja tehniskajā specifikācijā noteiktie darbi, savukārt, 2. variantā nav iekļaujami sliežu ceļu būvdarbi, tai skaitā šiem darbiem nepieciešamo materiālu iegāde.
Nolikuma 8. sadaļā noteikts, ka vērtēšana notiek pēc punktu metodes un tiks izvēlēts saimnieciski izdevīgākais piedāvājums, turklāt kritērijam “Cena” noteiktais maksimālais punktu skaits ir 90. Kritērijā “Cena” Pasūtītājs ir noteicis aprēķināšanas metodiku - piedāvājumam ar viszemāko cenu tiks piešķirts maksimālais punktu skaits, bet pārējiem piedāvājumiem punkti tiks aprēķināti proporcionāli attiecībā pret lētāko saskaņā ar formulu:
C =Cz/Cv x Kv , kur:
Cz – viszemākā piedāvātā cena;
Cv – vērtējamā piedāvājuma cena;
Kv–kritērija maksimālais punktu skaits.
Iepirkuma nolikums nosaka, ka Pasūtītājs sākumā aprēķina 2. varianta saimnieciski izdevīgāko piedāvājumu, turklāt šo aprēķinu veic, pieskaitot pretendenta iesniegtajai cenai sevis izdomātas (plānotas) izmaksas par sliežu ceļu būvdarbiem, t.sk. sliežu ceļu būvdarbiem nepieciešamo materiālu izmaksas. 
Turklāt jāņem vērā, ka Pasūtītāja iedomātais skaitlis tiešām ir iedomāts, jo Konkursa līguma priekšmets ir gan projektēšanas darbi, gan būvniecība, un bez projektēšanas vai vismaz priekšprojekta izstrādes nav iespējams novērtēt būvniecības darbu izmaksas.
Izvēle starp izdevīgākajiem 2. varianta piedāvājumiem notiek, ņemot vērā piedāvātās cenas un Pasūtītāja iedomātu skaitli, kas pretendentiem netiek atklāts.
Pēc tam Pasūtītājs salīdzina 1. varianta piedāvājumu punktus ar 2. varianta (ar Pasūtītāja iedomātajām izmaksām) piedāvājuma punktiem un izvēlas, kurā variantā tas noteiks konkursa uzvarētāju. Varianta izvēles kritērijus Pasūtītājs ir mēģinājis noteikt nolikuma 8.1.4. punktā “…Pasūtītājs ņems vērā savu resursu pieejamību Iepirkumā paredzēto darbu veikšanas periodā, izvēloties piedāvājuma variantu, kas nodrošina efektīvāko Pasūtītāja finanšu un tehnisko resursu izmantošanu, kopskatā ar Pasūtītāja veicamo darbu apjomiem ar Iepirkumu nesaistītos objektos un kopējo ekonomisko ieguvumu no varianta izvēles.”. Pretendentam nav skaidrs, kā galu galā ir plānots izvēlēties šī iepirkuma uzvarētāju, jo ar šādu nolikuma formulējumu objektīvu un caurspīdīgu izvēli veikt nav iespējams.
Šādai piedāvājumu izvērtēšanas metodei ir skaidri saredzami vairāki riski:
1) tā kā pretendents var iesniegt vienu no variantiem vai abus variantus, tad gadījumā, ja tiks iesniegts viens variants, tad Pasūtītājam pastāv iespēja, ņemot vērā “resursu pieejamību un kopējo ekonomisko ieguvumu no varianta izvēles”, izvēlēties to variantu, ko pretendents nebūs iesniedzis, bet ko būs iesniedzis favorītais pretendents.
2) tā kā Pasūtītājs pieskaitīs 2. varianta iesniegtajām izmaksām sevis iedomātas izmaksas par sliežu ceļu būvniecību, kuru Pasūtītājs nevienam neatklās, turklāt nav arī zināms, vai šis skaitlis tiks nodefinēts pirms piedāvājumu iesniegšanas un atvēršanas, vai tikai jau pēc tās, tad pastāv iespēja, ka šāda 2.varianta kopsumma (vērtējums) būs lielāka vai mazāka 1. varianta iesniegtie piedāvājumi, kas ļaus Pasūtītājam “pieregulēt” rezultātu pēc piedāvājumu iesniegšanas un atvēršanas.
Pretendenta ieskatā Konkurss ar šādu nolikuma redakciju nav novedams līdz iepirkuma līgumam un Konkursa procedūras turpināšana bez grozījumu veikšanas novedīs tikai pie sūdzībām Iepirkumu uzraudzības birojā. Lūdzam grozīt Konkursa nolikumu, nosakot, ka iesniedzams ir tikai 1. variants, un Pasūtītājs patur tiesības izslēgt sliežu ceļu būvdarbus no līguma un veikt tos pats ar saviem spēkiem. Tādā veidā Pasūtītājs iegūst skaidru Konkursa uzvarētāja izvēles algoritmu, kā arī patur iespēju pašam veikt sliežu ceļu būvdarbus, ja to ļauj “resursu pieejamība un kopējais ekonomiskais ieguvums”.
Sabiedrisko pakalpojumu sniedzēju iepirkumu likuma (turpmāk – SPSIL) 57.panta piektajā daļā noteiks, ka “sabiedrisko pakalpojumu sniedzējs nosaka konkurenci neierobežojošus un objektīvi salīdzināmus vai izvērtējamus piedāvājuma izvērtēšanas kritērijus”.
Nolikumā noteiktie piedāvājumu variantu izvēles kritēriji nav ne objektīvi salīdzināmi, ne arī objektīvi izvērtējami, līdz ar to Nolikuma 8.1.punkta noteikumi ir pretrunā SPSIL tiesību normām.
SPSIL 57.panta sestajā daļā noteiks, ka “sabiedrisko pakalpojumu sniedzējs iepirkuma procedūras dokumentos norāda visus piedāvājuma izvērtēšanas kritērijus to nozīmīguma secībā, kritēriju vērtības un, ja attiecināms, vērtību diapazonus, kā arī piedāvājuma izvēles algoritmu saskaņā ar šiem kritērijiem un aprakstu, kā tiks vērtēts katrs no norādītajiem kritērijiem”.
Nolikuma piedāvājumu variantu izvēles kritērijiem (savu resursu pieejamība, Pasūtītāja veicamo darbu apjomi ar Iepirkumu nesaistītos objektos un kopējais ekonomiskais ieguvums (sk. Nolikuma 8.1.3.punktu)) nav noteikta ne kritēriju vērtība, ne arī šīs neesošās kritēriju vērtības diapazons, ne arī norādīts piedāvājuma izvēles algoritms atbilstoši šiem kritērijiem.
Saskaņā ar SPSIL 57.panta otro daļu “saimnieciski visizdevīgāko piedāvājumu nosaka pēc: 1) cenas […]; 2) izmaksām […]; 3) […] ar iepirkuma līguma priekšmetu saistītiem kvalitātes kritērijiem”.
Visi šie likumā noteiktie piedāvājumu novērtēšanas kritēriji ir tādi, kuri attiecas uz iepirkuma priekšmetu, un tādi, kurus savā piedāvājumā var ietekmēt pretendents (tikai no pretendenta ir atkarīgs tas, cik kvalitatīvs un konkursa nolikumā noteiktajiem kritērijiem atbilstošs tiks sagatavots piedāvājums).
Savukārt Nolikumā noteiktie piedāvājumu variantu izvēles kritēriji (savu resursu pieejamība, Pasūtītāja veicamo darbu apjomi ar Iepirkumu nesaistītos objektos un kopējais ekonomiskais ieguvums) ir tik nekonkrēti un nesaprotami, ka no tiem var secināt, ka tie vispār nav atkarīgi no pretendenta iesniegtā piedāvājuma, bet gan atkarīgi no paša Pasūtītāja.
Tādējādi jāsecina, ka Nolikumā noteiktie piedāvājumu variantu izvēles kritēriji neatbilst SPSIL 57.panta otrās daļas, piektās daļas un sestās daļas noteikumiem. 
Ņemot vērā iepriekš minēto, lūdzam veikt grozījumus Nolikuma 8.1.punktā.


	Atbilde

	Pasūtītājs skaidro, ka iepirkuma nolikums satur piedāvājuma izvērtēšanas kritērijus un variantu izvēles.

Sabiedrisko pakalpojumu sniedzēju iepirkumu likuma (turpmāk – SPSIL) 57.panta piektajā daļā noteiks, ka “sabiedrisko pakalpojumu sniedzējs nosaka konkurenci neierobežojošus un objektīvi salīdzināmus vai izvērtējamus piedāvājuma izvērtēšanas kritērijus”.
SPSIL 57.panta sestajā daļā noteikts, ka sabiedrisko pakalpojumu sniedzējs iepirkuma procedūras dokumentos norāda visus piedāvājuma izvērtēšanas kritērijus to nozīmīguma secībā, kritēriju vērtības un, ja attiecināms, vērtību diapazonus, kā arī piedāvājuma izvēles algoritmu saskaņā ar šiem kritērijiem un aprakstu, kā tiks vērtēts katrs no norādītajiem kritērijiem.

Ņemot vērā SPSIL 57.pantā noteikto, konkursa nolikuma 8.punktā ir paredzēta pretendentu piedāvājumu izvērtēšanas kārtība: Piedāvājumu izvēles kritērijs: Par iepirkuma uzvarētāju tiek atzīts Nolikuma prasībām atbilstošs saimnieciski visizdevīgākais piedāvājums un Saimnieciski visizdevīgākais piedāvājuma noteikšanas metodika (vērtējot cenu un papildus pieredzi, kas ir objektīvi nosakāmi un salīdzināmi lielumi, ka arī ir noteiktas kritēriju vērtības un aprēķināšanas algoritms).

Vienlaikus, SPSIL 26.pants nosaka piedāvājuma variantu iesniegšanas iespējamību, līdz ar to saskaņā ar nolikuma 3.3.punktu ir paredzēts, ka Pretendents var iesniegt piedāvājumu variantus (vienu vai abus, pēc izvēles):
0. 1.variants – dzelzceļa pasažieru infrastruktūras modernizācija līnijā Rīga - Liepāja: būvniecība (projektēšana un būvdarbi), kur  sliežu ceļu būvdarbus , t. sk. sliežu ceļu būvdarbiem nepieciešamo materiālu iegādi, veic Izpildītājs;
0. 2.variants – dzelzceļa pasažieru infrastruktūras modernizācija līnijā Rīga - Liepāja: būvniecība (projektēšana un būvdarbi), kur sliežu ceļu būvdarbi, t. sk. sliežu ceļu būvdarbiem nepieciešamo materiālu iegāde, netiek iekļauti piedāvājumā.

Plānojot iepirkumu, Pasūtītājs ir noteicis paredzamās līgumcenas katram piedāvājuma variantam, kas 1.variantam sastāda – 2 700 000.00 EUR un 2.variantam – 2 000 000.00 EUR bez PVN.

Skaidrojam, ka katrs piedāvājuma variants tiek vērtēts kā atsevišķs piedāvājums un attiecīgi piedāvājuma varianta vērtēšanai tiek piemērots algoritms un formāts, kas noteikts nolikuma 8.3.punktā.

Pasūtītājs vērš uzmanību uz to, ka SPSIL nav regulēts jautājums par piedāvājumu izvēles kritērija noteikšanu starp variantiem, taču Pasūtītājs ir definējis, ka izvēloties variantu Pasūtītājs ņems vērā savu resursu pieejamību Iepirkumā paredzēto darbu veikšanas periodā, izvēloties piedāvājuma variantu, kas nodrošina efektīvāko Pasūtītāja finanšu un tehnisko resursu izmantošanu, kopskatā ar Pasūtītāja veicamo darbu apjomiem ar Iepirkumu nesaistītos objektos un kopējo ekonomisko ieguvumu no varianta izvēles.



